
ประกาศองค์การบริหารส่วนตำบลปุโละปุโย
เรื่อง นโยบายป้องกันความขัดแย้งทางผลประโยชน์  หรือผลประโยชน์ทับซ้อน
**********************************
	องค์การบริหารส่วนตำบลปุโละปุโย ได้มีนโยบายด้านการส่งเสริมจัดการแบบธรรมาภิบาล  โดยมุ้งเน้นรากฐานการพัฒนาให้เติบโตอย่างมีคุณภาพและยั่งยืนในระยะยาว ทั้งในส่วนขององค์กร  และขบวนองค์กรชุมชนซึ่งเป็นพื้นฐานสำคัญในการพัฒนาองค์กรและชุมชนให้เกิดความน่าเชื่อถือ  และได้รับการยอมรับ  อบต.ปุโละปุโยจึงสนับสนุนการบริหารจัดการที่ดีในทุกระดับ  ให้มีความโปร่งใส  และสามารถตรวจสอบได้  และนายกองค์การบริหารส่วนตำบลปุโละปุโยได้มีประกาศเจตจำนงสุจริตในการบริหารงานของ อบต.ปุโละปุโย  เมื่อวันที่ 1  ตุลาคม  2561  เพื่อให้การดำเนินการในเรื่องดังกล่าว  เป็นไปอย่างเป็นรูปธรรม  ชัดเจน  และมีประสิทธิภาพ โดยเฉพาะอย่างยิ่ง  เรื่องการป้องกันความขัดแย้งทางผลประโยชน์ หรือผลประโยชน์ทับซ้อน  อบต.ปุโละปุโยจึงเห็นสมควรประกาศนโยบายป้องกันความขัดแย้งทางผลประโยชน์  หรือผลประโยชน์ทับซ้อน  ดังนี้
1. ผู้ปฏิบัติงานของ  อบต.ปุโละปุโย  ต้องมีความเข้าใจความหมายของความขัดแย้งทาง
ผลประโยชน์  หรือผลประโยชน์ทับซ้อน  (Conflict of Interests)  ความขัดแย้งทางผลประโยชน์ หรือผลประโยชน์ทับซ้อน  หมายถึง การที่เจ้าหน้าที่ของรัฐปฏิบัติหน้าที่โดยคำนึงผลประโยชน์ส่วนตนหรือพวกพ้องเป็นหลัก ซึ่งถือเป็นความผิดเชิงจริยธรรมและเป็นความผิดขั้นแรกที่จะนำไปสู่การทุจริต สำนักงาน ก.พ. ได้นิยามความขัดแย้งกันระหว่างผลประโยชน์ทับซ้อนและผลประโยชน์ส่วนรวม หมายถึง สถานการณ์หรือการกระทำที่บุคคลไม่ว่าจะเป็นนักการเมือง ข้าราชการ พนักงานบริษัท หรือผู้บริการมีผลประโยชน์ส่วนตัวมากจนมีผลต่อการตัดสินใจ หรือการปฏิบัติหน้าที่ในตำแหน่งที่บุคคลนั้นรับผิดชอบอยู่ และส่งผลกระทบต่อประโยชน์ส่วนรวม
2. การจัดการความขัดแย้งทางผลประโยชน์ หรือผลประโยชน์ทับซ้อน
2.1 ปกป้องผลประโยชน์สาธารณะ  การทำเพื่อผลประโยชน์ของสาธารณะเป็นหน้าที่
หลักผู้ปฏิบัติงานของ อบต.ปุโละปุโย ต้องตัดสินใจและให้คำแนะนำภายในกรอบกฎหมายและนโยบาย จะต้องทำงานในขอบเขตหน้าที่ พิจารณาความถูกผิดไปตามข้อเท็จจริง ไม่ให้ผลประโยชน์ส่วนตนมาแทรกแซง รวมถึงความเห็นหรือทัศนคติส่วนบุคคล ปฏิบัติงานต่อทุกคนอย่างเป็นกลาง  ไม่มีอคติลำเอียงในเรื่องต่าง ๆ เช่น  ศาสนา  อาชีพ  จุดยืนทางการเมือง  เผ่าพันธุ์  วงศ์ตระกูล ฯลฯ ทั้งนี้ ผู้ปฏิบัติงาน ของ อบต.ปุโละปุโย ไม่เพียงต้องปฏิบัติตามกฎหมายเท่านั้น แต่ต้องมีจริยธรรมในการปฏิบัติงานด้วย
2.2 สนับสนุนความโปร่งใสและความพร้อมรับผิด การจัดการผลประโยชน์ทับซ้อนต้อง
อาศัยกระบวนการแสวงหาที่เปิดเผยและมีการจัดการที่โปร่งใส โดยเปิดโอกาสให้มีการตรวจสอบและมีความพร้อมรับผิด เช่น โยกย้ายผู้ปฏิบัติงานของ อบต.ปุโละปุโย จากตำแหน่งที่เกี่ยวข้องกับผลประโยชน์ทับซ้อนการเปิดเผยผลประโยชน์ส่วนตนหรือความสัมพันธ์ที่อาจมีผลต่อการปฏิบัติหน้าที่ ถือเป็นขั้นตอนแรกของการจัดการผลประโยชน์ทับซ้อน การใช้กระบวนการอย่างเปิดเผยทั่วหน้า อันจะทำให้ผู้ปฏิบัติงานของ อบต.ปุโละปุโย ให้ความร่วมมือและสร้างความเชื่อมั่นแก่ประชาชน ผู้รับบริการ และผู้มีส่วนได้เสีย

2.3 ส่งเสริมความรับผิดชอบส่วนบุคคลและปฏิบัติตนเป็นแบบอย่าง การแก้ปัญหาหรือ
จัดการผลประโยชน์ทับซ้อนซึ่งจะสะท้อนถึงความยึดหลักคุณธรรมและความเป็นมืออาชีพของผู้ปฏิบัติงานของ อบต.ปุโละปุโย และขององค์กร  การจัดการต้องอาศัยข้อมูลนำเข้าจากทุกระดับในองค์กร ฝ่ายบริหารต้องรับผิดชอบเรื่องการสร้างระบบและนโยบาย รวมถึงผู้ปฏิบัติงานของ อบต.ปุโละปุโย ต้องมีความรับผิดชอบโดยการระบุผลประโยชน์ทับซ้อนที่ตนมี จัดการกับเรื่องส่วนตนเพื่อหลีกเลี่ยงผลประโยชน์ทับซ้อนมากที่สุดเท่าที่จะสามารถกระทำได้และผู้บริหารต้องปฏิบัติตนเป็นแบบอย่างด้วย
2.4 สร้างวัฒนธรรมองค์กร ผู้บริหารต้องสร้างสภาพแวดล้อมเชิงนโยบาย ที่ช่วยสนับสนุน
การตัดสินใจเมื่อมีประเด็นผลประโยชน์ทับซ้อนเกิดที่เกิดขึ้น และการสร้างวัฒนธรรมแห่งความชื่อตรงต่อหน้าที่ ตามวิธีการ ดังนี้
- ให้ข้อแนะนำและการฝึกอบรมผู้ปฏิบัติงานของ อบต.ปุโละปุโย เพื่อส่งเสริมความ
เข้าใจเกี่ยวกับกฎเกณฑ์และการปฏิบัติ รวมถึงการใช้กฎเกณฑ์ที่มีในสภาพแวดล้อมการทำงาน
- ส่งเสริมให้มีการสื่อสารอย่างเปิดเผยและมีการเสวนาแลกเปลี่ยนเพื่อให้ผู้ปฏิบัติงาน
ของ อบต.ปุโละปุโย สบายใจในการเปิดเผยและหารือเกี่ยวกับผลประโยชน์ทับซ้อนในที่ทำงาน
- ป้องกันไม่ให้ข้อมูลเกี่ยวกับผลประโยชน์ทับซ้อนที่ผู้ปฏิบัติงานของ อบต.ปุโละปุโย 
เปิดเผยเพื่อมิให้มีผู้นำไปใช้ในทางที่ผิด
- ให้ผู้ปฏิบัติงานของ อบต.ปุโละปุโย มีส่วนร่วมในการพัฒนาปรับปรุงนโยบายและ
กระบวนการจัดการผลประโยชน์ทับซ้อน เพื่อให้รู้สึกเป็นเจ้าของและปฏิบัติตาม
3. ข้อไม่พึงปฏิบัติของผู้ปฏิบัติงานของ อบต.ปุโละปุโย
3.1 ผู้ปฏิบัติงานของ อบต.ปุโละปุโย ไม่พึงรับสิ่งตอบแทนที่เป็นเงินและไม่ใช่ตัวเงินที่
มูลค่าสูงเกินความเหมาะสมได้มาโดยมิชอบ
3.2 ผู้ปฏิบัติงานของ อบต.ปุโละปุโย ไม่พึงตัดสินใจในหน้าที่การทำงาน โดยมีเรื่องของ
การเงินและการเมืองเข้ามาเกี่ยวข้อง เช่น การลงคะแนนเสียงของผู้ปฏิบัติงานเพื่อออกกฎหมายหรือการกระทำอื่นใดที่ส่งผลกระทบต่อส่วนรวม
3.3 ผู้ปฏิบัติงานของ อบต.ปุโละปุโย ไม่พึงทำงานในภาคธุรกิจที่เกี่ยวข้องกับการดำเนิน
งานหรือการจัดซื้อจัดจ้างของ อบต.ปุโละปุโย หลังพ้นจากตำแหน่งหน้าที่ไปแล้ว เพื่อเป็นการป้องกันมิให้ผู้นั้นนำข้อมูลภายในของ อบต.ปุโละปุโย ที่ตนทราบ ไปใช้ประโยชน์หลังพ้นจากตำแหน่ง และป้องกันการใช้สิทธิพิเศษในการติดต่อกับ อบต.ปุโละปุโย ฐานะที่เคยปฏิบัติงานใน อบต.ปุโละปุโย มาก่อน
	4. แนวทางการป้องกันและแก้ไขปัญหาผลประโยชน์ทับซ้อน
การดำเนินการเพื่อป้องกันความขัดแย้งทางผลประโยชน์ หรือผลประโยชน์ทับซ้อนในสถาบัน 
โดยส่งเสริมให้ผู้ปฏิบัติงานของ อบต.ปุโละปุโย มีความเข้าใจเกี่ยวกับการกระทำที่เป็นผลประโยชน์ทับซ้อน สามารถแยกแยะผลประโยชน์ส่วนตนและผลประโยชน์ส่วนรวมได้ รวมถึงผู้ปฏิบัติงาน ไม่มีพฤติกรรมที่เข้าข่ายการมีผลประโยชน์ทับซ้อน

		4.1 การกำหนดคุณสมบัติที่พึงประสงค์หรือคุณสมบัติต้องห้าม (Qualification and 
disqualification from office) เป็นเครื่องมือที่ใช้ในการป้องกันเบื้องต้นมิให้มีโอกาสเกิดปัญหาความขัดแย้งของผลประโยชน์ส่วนตัวกับผลประโยชน์ส่วนรวม
4.2 การเปิดเผยข้อมูลเกี่ยวกับทรัพย์สิน หนี้สิน และธุรกิจของครอบครัวในสาธารณะ
ทราบ (Disclosure of personal interests) เช่นในกรณีที่มีข้อขัดแย้งหรือมีเรื่องร้องเรียนเกิดขึ้น ผู้ปฏิบัติงาน อบต.ปุโละปุโย ยินยอมที่จะให้มีการตรวจสอบทรัพย์สิน การเข้าเป็นหุ้นส่วนหรือมีธุรกิจส่วนตัวว่ามีอะไรบ้าง
4.3 การกำหนดข้อพึงปฏิบัติทางจริยธรรม (Code of conduct) เป็นการสร้างกรอบ
เพื่อแสดงถึงสิ่งที่ควรและไม่ควรยึดถือเป็นหลักในการทำงาน ถ้าไม่ปฏิบัติตามถือว่ามีความผิด เนื่องจากสามารถบ่อนทำลายความเชื่อมั่นที่สังคมจะมีต่อผู้ปฏิบัติงานของ อบต.ปุโละปุโย และสามารถเป็นบ่อเกิดแห่งความเสื่อมศรัทธาที่ประชาชนจะมีต่อองค์กร
4.4 การกำหนดเกี่ยวกับการทำงานหลังจากพ้นตำแหน่งในหน้าที่ (Post-office 
employment restriction)  เป็นข้อกำหนดที่มีวัตถุประสงค์เพื่อป้องกันมิให้ผู้ที่ดำรงตำแหน่งใน อบต.ปุโละปุโย      นำข้อมูลลับ (Confidential information)ภายในหน่วยงานที่ทราบไปใช้ประโยชน์หลังจากการออกจากตำแหน่งดังกล่าวแล้ว
จึงขอประกาศให้ทราบโดยทั่วกัน
				ประกาศ  ณ  วันที่ 1  เดือน ตุลาคม พ.ศ. 2561

